Waqibꞌ kutan chik maa nawulak xqꞌehil li ninqꞌe Pascua naq kiwulak li Jesús Betania.
Aꞌan xtenamit laj Lázaro,
li kikam ut kiwaklesiik wiꞌchik chi yoꞌyo xbꞌan li Jesús.
Keꞌxkawresi xtzakaꞌeemq li Jesús.
Laj Lázaro wan saꞌ xyaanqebꞌ li kꞌojkꞌookebꞌ saꞌ meex rochbꞌen li Jesús.
Ut lix Marta yoo chixkꞌebꞌal li tzakaꞌeemq saꞌ li meex.
Lix María kixkꞌam chaq mero botella li sununkil bꞌan terto xtzꞌaq yiibꞌanbꞌil rikꞌin nardo.
Kixkꞌe chiru roq li Jesús ut kixmes rikꞌin li rismal xjolom.
Ut kꞌajoꞌ xsununkil saꞌ li kabꞌ kikana xbꞌan xbꞌook li sununkil bꞌan.
Laj Judas Iscariote li ralal laj Simón,
aꞌan jun rehebꞌ li xtzolom.
Aꞌan li taaqꞌaxtesiinq re li Jesús saꞌ ruqꞌebꞌ li xikꞌ nekeꞌilok re.
Kixye:
—¿Kꞌaꞌut naq inkꞌaꞌ xkꞌayiman li sununkil bꞌan aꞌin chi oxibꞌ ciento denarios ut xkꞌeman raj li tumin aꞌan rehebꞌ li nebꞌaꞌ?
chan.
Maawaꞌ xbꞌan naq naxrahebꞌ li nebꞌaꞌ naq kixye aꞌan.
Kixye chi joꞌkan xbꞌan naq aj eelqꞌ.
Rikꞌin aꞌan wan li xbꞌoolsil li tumin ut wan naq naxchap choqꞌ re aꞌan li tumin wan chi saꞌ.
Li Jesús kixye re:
—Meewechꞌ rix li kꞌaꞌru xbꞌaanu li ixq aꞌin,
xbꞌan naq re inmuqbꞌal naq xkꞌe li bꞌan aꞌin chiru li woq.
Li nebꞌaꞌ junelik waanqebꞌ saꞌ eeyaanq.
Yalaq joqꞌe naru teetenqꞌahebꞌ.
Abꞌanan laaꞌin moko waanqin ta chi junelik eerikꞌin,
chan li Jesús.
Nabꞌalebꞌ laj judío keꞌrabꞌi resil naq li Jesús wan aran Betania ut keꞌwulak aran.
Maawaꞌ kaꞌaj wiꞌ li Jesús keꞌwulak chirilbꞌal.
Keꞌwulak aj bꞌan wiꞌ chirilbꞌal laj Lázaro li kiwaklesiik wiꞌchik chi yoꞌyo xbꞌan li Jesús.
Ut ebꞌ li xbꞌeenil aj tij keꞌxkꞌuubꞌ ru naq teꞌxkamsi ajwiꞌ laj Lázaro,
xbꞌan naq nabꞌalebꞌ laj judío yookebꞌ chi eelk saꞌ xyaanqebꞌ ut yookebꞌ chixpaabꞌankil li Jesús xbꞌan naq kixwaklesi wiꞌchik chi yoꞌyo laj Lázaro.